ACG โชว์ผลงาน Q1 รายได้ขาย-บริการโต 15% หลังขยายสาขา “ออโตคลิก”-ยอดขายเพิ่ม
ACG โชว์ผลงานไตรมาส 1/65 รายได้ขาย-บริการโต 15% มาที่ 498.19 ลบ. หลังขยายสาขา "ออโตคลิก"-ยอดขายเพิ่ม ประคองมีผลกำไร 7.25 ลบ. 
ACG โชว์ผลงาน Q1 รายได้ขาย-บริการโต 15% มาที่ 498.19 ลบ. หลังขยายสาขา "ออโตคลิก"-ยอดขายรถเพิ่ม ประคองมีผลกำไร 7.25 ลบ.
12 พ.ค. 2565

บริษัท ออโตคอร์ป โฮลดิ้ง จำกัด (มหาชน) หรือ ACG รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยภาพรวมผลการดำเนินงานกลุ่มบริษัทมีกําไรสุทธิลดลง โดยรวมเกิดจากผลการดําเนินงานออโตคลิก ที่เพิ่งเริ่มเปิดดำเนินการ ทำให้เกิดค่าใช้จ่านในการเตรียมความพร้อม ค่าฝึกอบรมพนักงานโดยผู้เชี่ยวชาญในงานด้านบริการยานยนต์ เพื่อสร้างมาตรฐานและคุณภาพงานบริการ ค่าส่งเสริมทางการตลาด สื่อโฆษณาของแต่ละสาขา แต่ในส่วนของฮอนด้ามะลิวัลย์มีกําไรสุทธิเพิ่มขึ้นร้อยละ 37.94 สาเหตุหลักเกิดจากผลการดําเนินงานที่ดีขึ้นในส่วนงานจําหน่ายรถยนต์และอุปกรณ์ตกแต่ง มีปริมาณยอดขายรถยนต์เพิ่มขึ้นร้อยละ 17.29
ทั้งนี้บริษัทฯ มีรายได้จากการขายและบริการ ไตรมาส 1/2565 จำนวน 498.19 ล้านบาท ซึ่งเพิ่มขึ้น 66.63 ล้านบาท หรือร้อยละ 15.44 เมื่อเปรียบเทียบกับไตรมาส 1/2564 ในขณะที่เมื่อเปรียบทียบกับไตรมาส 4/2564 เพิ่มขึ้น 32.35 ล้านบาท หรือร้อยละ 6.94
โดยรายได้จากส่วนงานจำหน่ายรถยนต์และอุปกรณ์ตกแต่งไตรมาส 1/2565 เท่ากับ 389.55 ล้านบาท เพิ่มขึ้น 58.35 ล้านบาท หรือร้อยละ 17.62 เนื่องจากมีการเปิดตัวรถยนต์  Honda HRV 2022 รุ่นใหม่ในช่วงปลายปี 2564 และช่วงต้นปีเป็นช่วงที่คนนิยมซื้อรถยนต์ใหม่ ส่งผลให้ปริมาณยอดขายรถยนต์เพิ่มขึ้นร้อยละ 17.29
ขณะเดียวกันรายได้จากส่วนงานบริการซ่อมบํารุงและจําหน่ายอะไหล่ ไตรมาส 1/2565 เท่ากับ 108.64 ล้านบาท เพิ่มขึ้น 8.28 ล้านบาท หรือร้อยละ 8.25 เมื่อเปรียบเทียบกับไตรมาส 1/2564 เนื่องจาก สาเหตุหลักเกิดจากการเปิดสาขาเพิ่มขึ้นของออโตคลิก ส่วนรายได้ค่านายหน้า 15.40 ล้านบาท เพิ่มขึ้น 1.79 ล้านบาท หรือร้อยละ 13.15 เมื่อเปรียบเทียบกับไตรมาส 1/2564 เนื่องจากปริมาณยอดขายรถยนต์เพิ่มขึ้น
 